初曉明朗忽然霧起已而日出光景奇怪
作者：楊萬里
朝代：宋

paragraphs: 明發望遠山，一一粲可數。
幽人萌望心，便被山靈妬。
逡巡出神通，變化足驚怖。
初將兜羅綿，擘作霏微絮。
週遭裹世界，仰視失天宇。
高懸赤瑛盤，不計丈尺許。
下照空濛間，紅光貫輕素。
中有人物影，紛紜競來去。
亦各有所持，莫辨是何具。
猶嫌未奇怪，別出奇怪處。
珠立一路幢，瑶森四山樹。
橫空金橋梁，拔地玉窣堵。
駭目方諦觀，捲地急收去。
恍疑刮眼膜，依舊認山路。
那知幻與真，不記夢兼寤。
神遊峨眉山，誑俗笑佛祖。
笑誑却被誑，佛祖還笑汝。